钦定古今图书集成/理学汇编/文学典/第117卷 > 张六翮
## 钦定古今图书集成/理学汇编/文学典/第117卷 > 张六翮

按《巢县志》：“六翮，字若云，少负俊才，诗文词赋，擅誉一
时。入学后，即随父仁田公任于福建、于湖广、于山东。
所过名山大川，无不题咏；所历名人韵士，无不交游。
其父之宦声，因之大有令誉。其所撰著，到处脍炙人
口。晚年独憩一草庐中，自集生平著作，有数十卷。因
其子得罪北徙，不知所存。今乡人有于岳阳楼上见”
公一诗，为岳州知府刻之石上者，抄录回云：“吁嗟乎！
岳阳楼上诗为谷，四壁淋漓珠万斛。五言七言互相
答，古人今人不可卜。朝飞瀑布百道泉，暮散浮云千
顷麓。风清江上鱼龙惊，月白矶头神鬼哭。我亦乘风
湖上来，凭栏自愧三万六。征帆且泊白银盘，呼天唤
酒敲湘竹。湘竹敲残凄以楚，百年此日当樽俎。铁笛
一声天地徂，古今惟有三醉吕。”盖当年先生偶于壁
间留题，而今为太守选录者。